«Cæsar»-Marte: - Ønsker en vakker og makaber død
- Jeg håper på en dramatisk død, av David Lynch-typen. Når jeg skrives ut håper jeg det blir vakkert og makabert, det liker jeg, sier Marte Sæteren til VG på «Cæsar»-klanens julebord tirsdag kveld. Men 23-åringen som spiller Vanessa, håper ikke hun forsvinner ut med det første. - Jeg ser på «Cæsar» som en form for evighetsmaskin, og vil være med så lenge jeg har noe å lære, sier hun. Rudy Claes (46) har vært med i serien i en liten evighet, men hevder det blir helt nye takter fra Eva over nyttår. - Det kan ligge noen lik i lasten. Det kommer nye sider vi aldri har sett, sier hun, og fortsetter: - Jeg måtte tenke helt nytt og hente fram andre sider. Eva har vært veldig feminin og hatt mye sider, men nå er hun mer kompromissløs og kynisk. Det var ikke lett, men gøy. Litt lei av Eva Claes medgir at hun er lei av visse sider av rollefiguren. - Eva gjør de samme feilene igjen og igjen, og da tenker jeg at «dette er litt kjedelig». Men samtidig er det menneskelig også. Jeg blir litt lei, men skjønner det litt også, sier hun. - Hva gjør du etter «Hotel Cæsar»? - Jeg har lyst til å spille en etterforsker. Gjøre noe helt annet og litt tøft, sier Claes. Såpeserien har rullet på skjermen siden 1998, og Kim Kolstad (42) er en av dem som har vært med lengst, som den ofte ufordragelige Jens-August Anker-Hansen. Kolstad troppet opp til julebord med en rød striesekk på hodet, noe han mente rollefiguren også kunne gjort. - Jeg liker at han gir så faen, medgir Kolstad. - Hva misliker du mest ved Jens-August? - Mangelen på empati synes jeg er litt ille, og det har jeg kjent på noen ganger, sier skuespilleren. Skulle aldri spille i «Hotel Cæsar» Blant de helt nye på laget i episodene vi får se i 2013, er skuespiller Evy Kasseth Røsten (34), som blant annet har spilt i filmene «Hawaii, Oslo», «Død snø» og «Reisen til julestjernen». Hun ankom festen med mannen, skuespiller Paul Ottar Haga (47), som nå er aktuell i «Julekongen» på NRK. Røsten har den siste tiden spilt inn rollen som kjøkkensjefen Mie Andersen, men fulgte ikke med på serien tidligere. - Nei. jeg så litt på det i begynnelsen for 14-15 år siden, da alle var nysgjerrige, sier hun. - Du sa du aldri skulle være med i «Hotel Cæsar», tillegger Haga smilende. - Ja, men for 14 år siden var det noe annet. Men etter 12 år som skuespiller, og med Berggren på laget, føltes det rett, sier nykommeren. Hun har jobbet med Cæsars nye «showrunner», Arne Berggren (52) på seriene «Seks som oss» og «Dauinger» tidligere, og mener han står for kvalitet. - Hva har vært den største utfordringen? - Det har vært å få middagen tidsnok ferdig når hun kommer hjem, sier en spøkefull ektemann.Men hun sier hun som frilansskuespiller liker det å høre hjemme et sted over tid. - Jeg sa ja til ut november, og nå er vi lang inn i desember. Jeg er i hvert fall med frem til påske. Dette er en hyggelig arbeidsplass og et veldrevent maskineri, understreker hun. - Hvordan ble du tatt i mot som fersking på «Cæsar»? - Jeg føler at jeg ble tatt imot med åpne armer. Jeg har ikke spilt mot noen av veteranene ennå, men vi er alle i samme båt og vil det beste, sier Røsten. Hilde Lyrån (49) har vært med i hotellklanen i halvannet år, og hennes rollefigur Monica er den som er ansvarlig for det som ser ut som hotellets ruin. - Det er veldig gøy. Jeg elsker jo drama, flirer Lyrån, før hun forsikrer:Dobbeltjobbing Skuespilleren har hatt en spesielt hektisk høst, med doble dager under runden med «Showgirls» på Chat Noir, der hun dro rett fra «Cæsar»-jobb til show på kvelden. - Eksen tok seg av barna, vi fant ut av det var best. Men alt går i en periode, sier Lyrån, som nå tar med seg barna til Egypt for en ukes ferie i jula.
Marte Sæteren (23) håper hun får en dramatisk avskjed når hun slutter i «Hotel Cæsar».